SKRIFTLIG FORESPØRGSEL E-0004/03

af Olivier Dupuis (NI) til Kommissionen

(16. januar 2003)

Om: Ulovlig tilbageholdelse af buddhistiske ledere i Vietnam

Ifølge oplysninger fra den ikke-statslige organisation Quê Me: Aktion for demokrati i Vietnam, der har hovedsæde i Paris, er situationen for de gejstlige Thich Huyen Quang og Thich Quang Do, som er

fremtrædende systemkritikere og ledere af den forbudte forenede buddhistiske kirke i Vietnam, overordentlig foruroligende. Den øverste patriark Thich Huyen Quang fejrer nu sit tyvende år under husarrest uden rettergang i Quang Phuoc Pagoden i landsbyen Nghia Hanh i den fjerntliggende centralprovins Quang Ngai. Han blev arresteret i 1982, fordi han protesterede mod undertrykkelsen af den uafhængige forenede buddhistiske kirke i Vietnam og oprettelsen af en statsstøttet vietnamesisk buddhistisk kirke, men han er aldrig blevet formelt sigtet eller haft mulighed for en retfærdig rettergang. Den 84-årige buddhistiske munk har nu et meget dårligt helbred som følge af de hårde arrestforhold. I en meddelelse til Europa-Parlamentet i september 2002 bekræftede han, at han regelmæssigt generes af sikkerhedspolitiet, nægtes ret til frit at bevæge sig og kommunikere med omverdenen og forhindres i at få lægebehandling. Den næstøverste i den forenede buddhistiske kirke, Thich Quang Do, tilbageholdes under overordentlig strenge forhold i Thanh Minh Zen-klosteret i Ho Chi Minh-byen. Den 74-årige nobelpriskandidat blev idømt to års administrativ forvaring i juni 2001, fordi han havde udsendt en Appel om demokrati i Vietnam, hvori han foreslog en fredelig overgangsplan om demokratisk ændring. Han tilbageholdes for øjeblikket afskåret fra forbindelse med omverdenen. Begge munke er blevet anerkendt af FN som ofre for vilkårlig tilbageholdelse. Selv om kommissær Christopher Patten understregede, at EU var alvorligt bekymret over deres fortsatte tilbageholdelse, nægtede de vietnamesiske myndigheder i september en EP-delegation tilladelse til at rejse til Quang Ngai og Ho Chi Minh-byen for at møde Thich Huyen Quang og Thich Quang Do, selv om delegationen var udstyret med et mandat fra en EP-beslutning (juli 2001(1)) til at mødes med de tilbageholdte religiøse ledere i Vietnam.

Mener Kommissionen, at den vietnamesiske regerings afvisning for nylig af parlamentsdelegationen anmodning om at mødes med de tilbageholdte religiøse ledere i Vietnam udgør en overtrædelse af menneskerettighedsbestemmelsen, der er indeholdt i samarbejdsaftalen EU-Vietnam af 1995, og i bekræftende fald, hvilke skridt agter Kommissionen at tage i denne forbindelse? Vil Kommissionen i betragtning af patriarkens alvorligt forværrede helbred lægge stærkt pres på den vietnamesiske regering for at give ham tilladelse til at vende tilbage til Ho Chi Minh by med henblik på lægebehandling? Vil Kommissionen sende en diplomatisk repræsentant fra EU med henblik på at besøge Thich Huyen Quang i Quang Ngai så snart som muligt?

(1) EFT C 65 E af 14.3.2002, s. 369.

Svar afgivet på Kommissionens vegne af Christopher Patten

(4. februar 2003)

Kommissionens politik, som den kommer til udtryk i meddelelsen fra Kommissionen af maj 2001 om, hvordan Den Europæiske Union kan medvirke til at fremme menneskerettigheder og demokratisering i tredjelande(1), er at opmuntre og støtte den fortsatte fremgang for menneskerettigheder og demokratisering i alle passende internationale og bilaterale fora. Kommissionen følger nøje udviklingen på området menneskerettigheder i Vietnam sammen med de i dette land repræsenterede medlemsstater.

Menneskerettighedsklausulen fra den mellem Fællesskabet og Vietnam indgåede samarbejdsaftale fra 1995 giver Kommissionen og regeringen i Vietnam en supplerende ramme for en politisk dialog om alle spørgsmål af betydning ud over de sædvanlige diplomatiske kanaler og EU's henvendelser til den vietnamesiske regering.

Der henvises til Kommissionens svar på skriftlig forespørgsel E-0003/03 fra det ærede medlem(2) vedrørende EU's fælleserklæring om religionsfrihed i Vietnam på mødet i den rådgivende gruppe i december 2002.

Kommissionen og medlemsstaterne har anmodet de vietnamesiske myndigheder om at løslade både hr. Quang og hr. Do. Kommissionen mener ikke, at de forbrydelser, de anklages for, berettiger deres tilbageholdelse eller husarrest, og at deres høje alder også taler herimod. Kommissionens delegation i Vietnam har for nylig gentaget anmodningen om adgang til at besøge hr. Quang og hr. Do. Såfremt delegationen får tilladelse hertil, vil Kommission underrette det ærede medlem.

(1) KOM(2001) 252 endelig.

(2) Se side 206.